Document ID: 32004R1331

KOMMISSIONENS FORORDNING (EF) Nr. 1331/2004
af 20. juli 2004
om ændring af forordning (EF) nr. 1334/2002 om gennemførelsesbestemmelser til Rådets forordning (EF) nr. 1638/98 for så vidt angår aktivitetsprogrammer for erhvervsorganisationer inden for olivenoliesektoren for produktionsåret 2004/05
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 1638/98 af 20. juli 1998 om ændring af forordning nr. 136/66/EØF om oprettelse af en fælles markedsordning for fedtstoffer (1), særlig artikel 4a, stk. 3, første afsnit, andet led, og stk. 4, og
ud fra følgende betragtninger:
(1)
Ved Kommissionens forordning (EF) nr. 1334/2002 (2) blev der for produktionsårene 2002/03 og 2003/04 fastsat bestemmelser om godkendelse af og aktivitetsprogrammer for erhvervsorganisationer inden for olivenoliesektoren med henblik på den EF-finansiering, der er fastsat i artikel 4a i forordning (EF) nr. 1638/98.
(2)
Nævnte bestemmelser bør også gælde for produktionsåret 2004/05, da forordning (EF) nr. 865/2004 ændrer artikel 5 i Rådets forordning nr. 136/66/EØF (3) for i nævnte produktionsår at kunne opretholde den nuværende produktionsstøtteordning for olivenolie, som lægges til grund for beregningen af det beløb, der tilbageholdes med henblik på at finansiere erhvervsorganisationernes aktivitetsprogrammer.
(3)
Forordning (EF) nr. 1334/2002 bør derfor ændres.
(4)
De i denne forordning fastsatte foranstaltninger er i overensstemmelse med udtalelse fra Forvaltningskomitéen for Fedtstoffer -
UDSTEDT FØLGENDE FORORDNING:
Artikel 1
I forordning (EF) nr. 1334/2002 foretages følgende ændringer:
1)
Titlen affattes således:
2)
Artikel 1, stk. 1, affattes således:
»1. Ved denne forordning fastsættes der for produktionsårene 2002/03, 2003/04 og 2004/05 gennemførelsesbestemmelser til artikel 4a, stk. 1, i forordning (EF) nr. 1638/98, for så vidt angår godkendelse af producentorganisationer og sammenslutninger deraf, brancheorganisationer og andre erhvervsorganisationer inden for olivenoliesektoren og for så vidt angår deres aktivitetsprogrammer.«
3)
Artikel 3, stk. 1, affattes således:
»1. Med henblik på godkendelser for hele den periode, som denne forordning omfatter, kan en erhvervsorganisation inden for olivenoliesektoren inden en dato, som medlemsstaten fastlægger, dog senest den 31. maj 2003 indgive en ansøgning, der fastslår, at den opfylder betingelserne i artikel 2. Med henblik på godkendelser alene for produktionsåret 2004/05 kan den frist for indsendelse af ansøgninger, som medlemsstaten skal fastlægge, dog ikke være senere end den 30. september 2004.«
4)
Artikel 5 ændres som følger:
a)
Stk. 1 affattes således:
»1. De aktivitetsprogrammer, der kan finansieres af EF i henhold til artikel 4a, stk. 1, i forordning (EF) nr. 1638/98, omfatter aktiviteter, der er nævnt i artikel 4 i nærværende forordning, og som for aktivitetsprogrammer i produktionsårene 2002/03 og 2003/04 gennemføres mellem den 1. november 2002 og den 31. oktober 2004 og for aktivitetsprogrammer i produktionsåret 2004/05 mellem den 1. november 2004 og den 31. oktober 2005.«
b)
Stk. 2, første afsnit, affattes således:
»Enhver erhvervsorganisation, der er godkendt i henhold til denne forordning eller har indsendt en ansøgning om godkendelse, kan inden en dato, som medlemsstaten skal fastlægge, dog senest den 31. maj 2003 for aktivitetsprogrammer i produktionsårene 2002/03 og 2003/04 og senest den 30. september 2004 for aktivitetsprogrammer i produktionsåret 2004/05, indsende en ansøgning om EF-finansiering for et enkelt aktivitetsprogram pr. periode.«
5)
Artikel 6, stk. 3, første afsnit, affattes således:
»Medlemsstaten godkender senest den 31. juli 2003 for aktivitetsprogrammer i produktionsårene 2002/03 og 2003/04 og senest den 31. oktober 2004 for aktivitetsprogrammer i produktionsåret 2004/05 de aktivitetsprogrammer, som den har ydet statsstøtte til. Medlemsstaten underretter de berørte erhvervsorganisationer herom.«
6)
Artikel 8 ændres som følger:
a)
I stk. 2 indsættes følgende afsnit:
»For aktivitetsprogrammer i produktionsåret 2004/05 betaler medlemsstaten hele det i stk. 1 nævnte beløb til erhvervsorganisationen i løbet af måneden efter godkendelsen af det pågældende program.«
b)
Stk. 4 affattes således:
»4. Inden en dato, som medlemsstaten skal fastlægge, dog senest den 31. maj 2004, kan de erhvervsorganisationer, hvis aktivitetsprogrammer for produktionsårene 2002/03 og 2003/04 er blevet godkendt, ansøge om, at sikkerhedsstillelsen i stk. 3 frigives for op til halvdelen af de udgifter, der reelt er afholdt. Medlemsstaten bestemmer, hvilke bilag der skal vedlægges ansøgningen, og kontrollerer dem og frigiver den sikkerhedsstillelse, der svarer til udgifterne, senest i løbet af den anden måned efter den måned, ansøgningen er indsendt.«
7)
Artikel 9 ændres som følger:
a)
Stk. 1 affattes således:
»1. Inden en dato, som medlemsstaten skal fastlægge, dog senest den 31. januar 2005 for aktivitetsprogrammer i produktionsårene 2002/03 og 2003/04 og senest den 31. januar 2006 for aktivitetsprogrammer i produktionsåret 2004/05, indsender en erhvervsorganisation en ansøgning til medlemsstatens myndigheder om udbetaling af EF-finansieringen i henhold til artikel 4a i forordning (EF) nr. 1638/98 eller i givet fald restbeløbet heraf.
Indsendes ansøgningerne efter de i første afsnit nævnte datoer, nedsættes den tilsvarende EF-finansiering med 1 % for hver arbejdsdag, forsinkelsen varer. Ansøgninger, der indsendes efter den 25. februar 2005 for aktivitetsprogrammer i produktionsårene 2002/03 og 2003/04 og efter den 25. februar 2006 for aktivitetsprogrammer i produktionsåret 2004/05, tages ikke i betragtning.«
b)
Stk. 3 affattes således:
»3. For de aktiviteter, der afsluttes inden den 31. oktober 2004 for aktivitetsprogrammer i produktionsårene 2002/03 og 2003/04 og inden den 31. oktober 2005 for aktivitetsprogrammer i produktionsåret 2004/05, og som der foretages betaling for efter udgangen af måneden efter de respektive frister, nedsættes den fastsatte EF-finansiering med 1 % for hver dag, fristen overskrides inden for de første 30 dage efter den 30. november, og derefter med 2 % pr. dag.«
8)
Artikel 11 ændres som følger:
a)
I stk. 1 indsættes følgende afsnit:
»Medlemsstaterne meddeler straks Kommissionen alle relevante oplysninger om de i første afsnit nævnte nationale gennemførelsesbestemmelser samt ændringer heraf.«
b)
Stk. 1a og 2 affattes således:
»1. Senest den 28. februar 2003 for aktivitetsprogrammer i produktionsårene 2002/03 og 2003/04 og senest den 28. februar 2005 for aktivitetsprogrammer i produktionsåret 2004/05 meddeler medlemsstaterne Kommissionen deres beslutninger for hvert enkelt af de berørte produktionsår vedrørende undtagelsen fra artikel 20d, stk. 1, i forordning nr. 136/66/EØF, jf. artikel 3 i forordning (EF) nr. 1873/2002.
2. Inden den 5. september 2003 for aktivitetsprogrammer i produktionsårene 2002/03 og 2003/04 og inden den 5. december 2004 for aktivitetsprogrammer i produktionsåret 2004/05 meddeler medlemsstaterne Kommissionen deres beslutninger for hvert enkelt af de berørte produktionsår vedrørende undtagelsen fra artikel 5, stk. 9, i forordning 136/66/EØF, jf. artikel 3 i forordning (EF) nr. 1873/2002.
Inden den 5. september 2003 for aktivitetsprogrammer i produktionsårene 2002/03 og 2003/04 og inden den 5. december 2004 for aktivitetsprogrammer i produktionsåret 2004/05 sender medlemsstaterne Kommissionen oplysningerne om de godkendte erhvervsorganisationer inden for olivenoliesektoren og godkendte aktivitetsprogrammer samt nærmere enkeltheder i forbindelse hermed, opdelt efter producentorganisationstyper som omhandlet i artikel 2 og efter regioner, samt oplysninger om de midler, der er tilbageholdt i henhold til artikel 4a, stk. 1, i forordning (EF) nr. 1638/98 for de berørte produktionsår, opdelt efter aktivitetsområde.«
c)
I stk. 3 affattes indledningen af første afsnit således:
»Senest den 30. april 2005 for aktivitetsprogrammer i produktionsårene 2002/03 og 2003/04 og senest den 30. april 2006 for aktivitetsprogrammer i produktionsåret 2004/05 sender medlemsstaterne Kommissionen en rapport om gennemførelsen af denne forordning, der mindst skal indeholde følgende:«.
Artikel 2
Denne forordning træder i kraft på syvendedagen efter offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 20. juli 2004.

Labels: 3
17
5
6